TRC บวกสวนตลาด เก็งกำไรปีนี้ทุบสถิติใหม่
TRC บวกสวนตลาด โดย ณ เวลา 10.24 น. ราคาอยู่ที่ 1.85 บาท บวก 0.04 บาท หรือ 2.21% สูงสุดที่ 1.89 บาท ต่ำสุดที่ 1.83 บาท มูลค่าซื้อขายที่ 24.19 ล้านบาท คาดนักลงทุนเข้าเก็งกำไร หลังบริษัทคาดว่ากำไรปีนี้จะทุบสถิติใหม่ ด้าน บล.แลนด์ แอนด์ เฮ้าส์ แนะ "ซื้อ" เป้า 2.70 บาท
30 พ.ย. 2558

ผู้สื่อข่าวรายงานว่า ราคาหุ้นบริษัท ทีอาร์ซี คอนสตรัคชั่น จำกัด (มหาชน) หรือ TRC ณ เวลา 10.24 น. ราคาอยู่ที่ 1.85 บาท บวก 0.04 บาท หรือ 2.21% สูงสุดที่ 1.89 บาท ต่ำสุดที่ 1.83 บาท มูลค่าซื้อขายที่ 24.19 ล้านบาท ขณะที่ดัชนีตลาดหุ้นไทยโดยรวมลบ 0.59%
 
โดยปัจจัยที่ส่งผลให้ราคาหุ้นปรับตัวขึ้นคาดว่ามาจากประเด็นที่ นายภาสิต ลี้สกุล ประธานเจ้าหน้าที่บริหาร TRC คาดว่ากำไรสุทธิปี 2558 จะเติบโตทำสถิติสูงสุดใหม่จากปี 2555 ที่มีกำไรสุทธิ 240.56 ล้านบาท หรือสูงสุดในรอบ 4 ปี หลัง 9 เดือนที่ผ่านมามีกำไรสุทธิแล้ว 206.94 ล้านบาท
ขณะที่คาดว่าในไตรมาส 4/2558 กำไรสุทธิจะดีกว่าไตรมาส 3/2558 ที่มีกำไรสุทธิ 62.93 ล้านบาท เนื่องจากจะมีการรับรู้รายได้จากงานในมือ (Backlog) ที่มีอยู่ 6,600 ล้านบาท ซึ่งทยอยรับรู้ในปีนี้ถึงปีหน้า ส่วนรายได้คาดว่าจะเติบโตตามเป้าที่ตั้งไว้ 3,500 ล้านบาท
 
ด้าน บริษัทหลักทรัพย์ แลนด์ แอนด์ เฮ้าส์ จำกัด (มหาชน) แนะนำ “ซื้อ” ด้วยราคาเป้าหมาย 2.70 บาท คำนวณจากมูลค่าของธุรกิจ EPC ที่ 2.2 บาท อิงค่า P/E ปี 2559 ที่ 25 เท่า และรวมมูลค่าการลงทุนของ APMC อีก 0.5 บาท อย่างไรก็ดี ราคาดังกล่าวอิงการเติบโตของรายได้อย่างมีนัยสำคัญในปีหน้า เนื่องจากคาดหมายว่า TRC จะได้รับงานเหมืองโปแตซ และรับรู้รายได้ 5 พันล้านบาท ทำให้กำไรสุทธิเติบโตสูง 68% จากปีก่อน แต่ถ้าหากประเมินอย่างระมัดระวังมากขึ้นด้วยการรับรู้รายได้ลดลงเป็น 3 พันล้านบาท ราคาเป้าหมายในปีหน้าจะลดลงเหลือ 2.3 บาท 